Die Gereformeerde kerk Phalaborwa is die tiende oudste van die 25 gemeentes in die GKSA se Klassis Limpopo. In 2015 was hier 144 belydende en 17 dooplidmate, vergeleke met 241 en 119 in 2001. Tot in 1964 was al die Gereformeerdes wat op Phalaborwa in die huidige provinsie Limpopo gewoon het, lidmate van die Gereformeerde kerk Laeveld met sy kerkgebou op Tzaneen. Dié gemeente het in 1960 ’n sieletal van 372 gehad van wie amper 46 persent dooplidmate was. Al om die ses weke het ds. P. du Plessis ’n erediens op Phalaborwa gehou. Die kerkraad van Laeveld het toestemming verleen dat die sakramente op Phalaborwa bedien word. Die eredienste is in die saaltjie van die Groenskool gehou. Tussendeur is ’n leesdiens elke Sondag gehou, wat voortgegaan het selfs nadat Phalaborwa afgestig het. Die Gereformeerde kerk Phalaborwa is op 7 Maart 1964 in die saal van die ou munisipale gebou gestig onder voorsitterskap van ds. P. du Plessis. Die afgevaardigde van die Klassis Waterberg was ds. Johan van Ryssen van die Gereformeerde kerk Potgietersrus. Tydens die stigting is die gemeente in 10 wyke verdeel en die grense vasgestel: die gebied suid van die Letabarivier en oos van Gravelotte tot teenaan die Olifantsrivier.